贈彭神童
作者：徐衡
朝代：宋

paragraphs: 吾家先世有童子，姓名嘗著杜詩史。
不緣神氣形相殊，安得公詩重褒美。
三百年有宋興，妙裔四海皆豪英。
番郡自古稱多士，群兒頭角又崢嶸。
洎水之東有彭氏，生兒五歲真佳瑞。
雙眸點漆肌骨清，不與孩提共嬉戲。
誦詩記字何了然，瑯瑯一口千萬言。
弱不勝衣行未穩，凌人氣岸已軒軒。
嗟予去國亦云久，爲報君恩矢奔走。
繡衣持節入閭閻，大半故人新白首。
與兒阿父昔同遊，高才終不事王侯。
報不在身當在子，發源所與今其流。
行看直上青雲梯，決取鐘如探囊中籌。